
Yahrah St. John

Sannhetens time

Oversatt av Lena M. Bakke

MINISERIE: SØTT SOM SYNDEN


Syv arvtakare, syv synder. Etter at slektens overhode tapte en formue, tvinges de syv arvingene å leve med sviket hans, om de ikke går i kjelleren på grunn av fortiden. Nå gjelder det å ikke falle for fristelser … Dette er del tre i miniserien Søtt som synden.

Yahrah St. John er forfatter av trettito bøker og en deilig syndefull antologi. Når hun ikke skaper en av de hete kjærlighetsromanene sine, med fascinerende helter og livlige heltinner ispedd en dose familiedrama, lager hun gourmetmat eller reiser verden rundt på jakt etter det neste eventyret. St. John er medlem av forfatterforeningen Romance Writers of America.


Takk til agenten min, Christine Witthohn, som oppmuntret meg til å bidra til Søtt som synden-serien.  

Falling Brooks golfklubb hadde fått en ansiktsløftning, tenkte Jessie Acosta da hun gikk en runde i den elegante ballsalen. Svarte og sølvfargede ballonger hang fra taket, og bordene var dekket med svarte duker og sølvfargede løpere.

Svart- og sølvfarget konfetti var strødd utover bordene, og på hvert av dem sto enten en vase med svarte tulipaner og sølvgrå roser, eller en bolle med sølvfargede og svarte dekorasjoner. Svarte tallerkener sto på sølvfargede fat med sølvfargede servietter og bestikk. Navnet på deltakerne på gjensynsfesten sto i små sølvrammer ved hver kuvert. Festkomiteen hadde virkelig overgått seg selv.

Jessie selv var der for å imponere, i en iøynefallende, glitrende stroppekjole med dyp utringning og åpen rygg. Men den hun hadde planlagt å imponere, avstandskjæresten Hugh OʼMalley, så hun ingen steder. Da hun hadde spurt om han kom hjem fra London til arrangementet, hadde han sagt at han måtte jobbe. Så hun hadde tilbrakt mesteparten av kvelden med Ryan Hathaway, som en gang hadde vært bestevennen hennes.

Det forandret seg femten år tidligere, da foreldrene mistet hele formuen på grunn av Black Crescent Investments. Administrerende direktør, Vernon Lowell, hadde underslått millioner fra klientene sine, inkludert foreldrene hennes, og forsvunnet før myndighetene fikk arrestert ham. På grunn av det tapet prøvde hun alltid å glede foreldrene ved å gjøre som de forventet. I stedet for å henge sammen med Ryan hele tiden, hadde hun blitt sammen med Hugh OʼMalley, for å glede dem. Han kom fra en av byens rikeste familier, og hun visste at de forventet ekteskap. Men i det siste hadde hun blitt litt lei av livet sitt og avstandsforholdet deres. Og så kom denne kvelden, og plutselig så hun verden på en annen måte.

Ryan sto og snakket med flere av klassekameratene deres. Han var ikke lenger den pene, litt overvektige og sjenerte nabogutten med briller som hun hadde vokst opp med. Den Ryan Hathaway hun hadde møtt i kveld, var selvsikker, muskuløs og veltrent, og han brukte kontaktlinser. Han fantes ikke sjenert. Han var sexy og så godt ut i den svarte skreddersydde smokingen.

Jessie hadde ikke klart å la være å stirre. Det var flere år siden hun sist så ham. Det krøllete, svarte håret var kortklippet, og når fikk han skjegg? Det var bare en bart og et lite fippskjegg på haken, men det gjorde ham litt mystisk og farlig. De koksgrå øynene hadde fulgt henne mesteparten av kvelden, og det overrasket Jessie at hun likte det.

Da de snakket sammen, var det som om årene forsvant, og de var bare Ryan og Jessie som satt i trehytten hans og snakket om fremtidsdrømmene. Ryan hadde lyktes ganske godt. Han jobbet for et fremstående investeringsselskap på Manhattan, mens Jessie slavet som medarbeider i et middels stort advokatfirma.

Det forundret henne at de hadde vært i samme by og knapt sett hverandre. Men hvordan skulle de klare det når hun jobbet sekstitimers uker? Hun ville bli partner, og det ble hun kun ved å jobbe mye.

«En penny for tankene dine?» Ryan sto plutselig ved siden av henne.

«Tenkte bare på hvor mye alt har forandret seg.» Jessie kikket opp på ham. «Spesielt du.»

Han smilte bredt. Hvorfor hadde hun ikke lagt merke til hvor fantastiske de leppene var før? «Meg? Jeg er den samme Ryan som du alltid har kjent.»

Jessie ristet på hodet. «Der må jeg protestere. Du er annerledes.»

«Er det dårlig?»

Hun smilte. «Nei, det er utrolig.»

Han studerte henne et øyeblikk. «Vil du danse?»

«Gjerne.»

Alle tanker forsvant da han trakk henne mot seg. Jessie følte seg … litt rar, for de hadde aldri danset sammen før. I armene hans ble hun veldig oppmerksom på kroppen sin og hvordan brystene presset mot Ryans brystkasse.

Han utstrålte rå maskulin hete, og hjertet hennes slo ujevnt. Og da Ryan klemte kroppen mot hennes og stakk låret inn mellom hennes, gikk Jessie nesten fra vettet. Dette var Ryan. Det var ikke riktig å føle slik, men det gjorde hun.

Han luktet godt. Føltes så deilig. Og da han la armene rundt midjen hennes, hadde Jessie lyst til å strekke seg opp og stryke leppene over hans. Hva feilte det henne? Ryan var en venn, men han føltes ikke som en venn. Hun møtte blikket hans. Han så ikke på henne som en venn heller.

Det ibenholtsvarte blikket strøk over ansiktet hennes, ned til leppene. Han kom til å kysse henne. Og hun ønsket desperat at han skulle gjøre det. Det kunne stilne suget i magen. Hun slikket leppene forventningsfullt og så Ryans øyne bli mørke av begjær.

Han viklet fingrene gjennom det skulderlange håret hennes og trakk ansiktet hennes mot sitt.

«Ryan!»

«Si at du ikke vil kysse meg», ertet han.

Jessie åpnet munnen for å si nei, men fikk ikke frem et ord, for hun ville ha Ryans kyss. Hun lukket øynene og forberedte seg på et uforglemmelig kyss, men plutselig ble det urolig bak dem.

Sjokkert så Jessie Hugh slentre inn i ballsalen.

Hugh var drømmemannen hennes. Han var klassisk vakker, og hun hadde vært forelsket i ham siden tenårene. Med bølgete kullsvart hår, intense blå øyne og et vakkert firskårent ansikt, var Hugh OʼMalley Falling Brooks mest ettertraktede mann. Og det var ham hun skulle gifte seg med.

Den skreddersydde hvite smokingen kledde ham, men han var alltid kjekk i dress. At han var hjemme, var stort, for han hadde ikke vært i Statene på mange måneder. Alle jentene på Falling Brook videregående hadde elsket Hugh, og hun hadde ikke vært noe unntak. Så hvorfor hadde hun siklet over ham som en gang var bestevennen?

Jessie skjøv umiddelbart Ryan unna seg.

«Hva er det?» spurte han og fulgte blikket hennes. Ansiktet hans forandret seg fra sexy og forførende til irritert. «Nå som Hugh er her, er festen over?»

«Ryan …»

Han holdt opp hånden. «Det er greit. Jeg var bare erstatter til mannen du egentlig ville ha, dukket opp. Hvis du vil unnskylde meg …»

Han kom ikke langt for Hugh blokkerte veien for ham. «Vel, er det ikke Ryan Hathaway. Hvordan har du det?»

«Bra.»

Hugh la armen rundt Jessies skuldre. «Takk for at du underholdt dama mi til jeg kom. Flyet ble forsinket. Reisen fra London var skikkelig slitsom. Hvordan har Jessen min det?» Han kysset henne på pannen.

Jessie kikket på Ryan som glodde rasende på henne. «Eh … bra.» Hun følte seg som en drittsekk overfor kjæresten ettersom hun hadde siklet på Ryan bare noen sekunder tidligere.

«Jeg skal mingle litt.» Ryan forlot dem raskt.

Jessie hadde skikkelig dårlig samvittighet fordi hun hadde flørtet med ham. Hvis ikke Hugh hadde kommet …

«Du har aldri vært så stum før, kjæreste.» Hugh brøt inn i tankene hennes.

Jessie blunket og så på ham. «Jeg er sjokkert. Jeg visste ikke at du kom.»

Hugh smilte bredt. «Jeg ville overraske deg. Jeg vet at de siste årene med avstandsforhold har vært utfordrende, så jeg ville anstrenge meg litt.»

Jessie presset frem et smil. «Det er jeg glad for.»

«Er du? For jeg kunne gjerne ha fått en varmere velkomst etter at vi ikke har sett hverandre på flere måneder.» Hugh trykte et langt kyss mot leppene hennes, men hun klarte bare å tenke på hvor sint Ryan virket da han gikk.

Ville han noensinne lære? lurte Ryan da han stirret på Hugh og Jessie på andre siden av ballsalen. Hugh var i sitt rette element, omringet av en flokk skolejenter fra Falling Brook, med Jessie som den tilbedende kjæresten, ved sin side.

Men hun hadde ikke vært så tilbedende rett før Hugh ankom …

Ryan hadde vært så oppslukt av de atskilte leppene, den slanke halsen og de runde brystene. Jessie hadde tatt pusten fra ham, og han hadde ikke klart å rive blikket løs. Varselbjellene hadde runget i hodet, fordi hun stirret på ham slik en kvinne gjorde når hun ønsket at en mann skulle kysse henne. Han hadde utnyttet det begjæret og tatt henne i armene for å vise henne hvor bra de kunne være sammen. Han visste hva han ønsket, og det virket endelig som Jessie så ham.

Ikke som en venn.

Men som en mann.

En mann hun begjærte.

Hadde han mistolket signalene? Var hun ikke interessert?

Men Ryan var ingen novise når det gjaldt kvinner. Han hadde lest Jessies kroppsspråk. Hadde merket hvordan hun hadde presset de små, men faste brystene mot ham. Han hadde nesten eksplodert.

Ryan hadde vært forelsket i Jessie siden han var seks, da hun flyttet til Sycamore Street med foreldrene og broren, Pete Junior. Hathaway- og Acosta-familiene hadde vært gode naboer en gang. Fedrene deres hadde spilt golf i denne golfklubben, mens mødrene jobbet som frivillige på skolen. Begge familiene hadde ofte møttes på fotballkamper for å se Ryans to brødre, Ben og Sean, eller Pete Junior spille.

Ryan og Jessie hadde hengt mye sammen, men for Jessie hadde Ryan aldri vært noe mer enn en venn. Situasjonen hadde blitt verre etter at Black Crescents hedgefond gikk under, og Acosta-familien gikk med i dragsuget. Motgangen hadde ikke gjort forholdet mellom ham og Jessie sterkere, de hadde glidd fra hverandre.

«Går det bra, Ryan?» spurte en av klassekameratene. «Du virker sint.»

Ryan trakk pusten dypt. «Beklager. Jeg tenkte på en avtale jeg håndterer for tiden.»

«Sikkert?» spurte mannen. «For det dødelige blikket ditt var rettet mot Hugh.»

Alle elsket Hugh, og selv om Ryan hatet å innrømme det, var han sjalu. Han måtte bare glemme at han og Jessie noensinne kunne bli sammen. Igjen og igjen hadde hun valgt Hugh i stedet for ham, og denne kvelden var ikke annerledes. Han måtte komme seg videre og slutte å tenke på det som kunne ha blitt.

«Det går bra», svarte Ryan. «Jeg skal stikke. Det har vært en lang kveld, og jeg har sett alt jeg trenger å se.» Ryan forlot ballsalen. Selv om de nesten hadde kysset, var de ferdige. Han ville ikke spille andrefiolin for noen, og i hvert fall ikke for Hugh OʼMalley. En dag skulle han finne kvinnen som var ment for ham. Hun var i hvert fall ikke i denne ballsalen.

«Elskling, jeg er så glad for at jeg kom», sa Hugh da folkemengden rundt dem løste seg opp, og han og Jessie ble alene. Han ville kysse henne, men Jessie vred hodet til side. Øyenbrynene hans hevet seg. «Hva er det?»

Hun smilte sarkastisk. «Hva det er? Seriøst? Du fortalte ikke engang at du skulle komme, men du forventer en velkomst med åpne armer?»

De blå øynene kikket overrasket på henne. «Jeg trodde du ville bli glad for å se meg.»

Jessie sukket. Hun burde være glad for å se ham, men reaksjonen hennes på Ryan i kveld var et problem. Hun vendte Hugh ryggen og gikk mot terrassen.

Hugh fulgte raskt etter og snudde henne mot seg. «Jessie, hva foregår?»

«Ingenting.» Hun så ned i gulvet.

«Vi har kanskje vært atskilt en stund, men jeg merker at noe plager deg. Hva er det?»

Etter nesten å ha kysset Ryan, innså Jessie at hun var ferdig med å spille ʼperfekt parʼ. Hun var lei av å leve opp til alles forventninger. Hun visste at foreldrene trodde at de skulle gifte seg, at hun skulle være den pliktoppfyllende datteren. Men Jessie trodde det ikke lenger. Hadde forholdet mellom henne og Hugh vært ekte, ville Jessie aldri ha hatt et så intenst møte med Ryan.

«Jeg kan ikke gjøre dette.»

«Hva da?»

«Være med deg», sa Jessie. «Vi. Fungerer. Ikke. Det har vi ikke gjort på lenge, fordi du har vært på andre siden av havet. Dessuten vet vi begge at vi har vært sammen fordi foreldrene våre ønsker det, ikke fordi vi vil.»

«Jeg beklager, Jessie. Jeg vet at jeg har vært oppslukt av karrieren, men du kan umulig mene det du sier. Jeg har jobbet så hardt for oss, for å skape en bedre fremtid.»

«Hugh, vi har ikke bodd i det samme landet på årevis. Hvordan kan vi gifte oss en dag når vi aldri tilbringer tid sammen?»

Hugh trakk hendene gjennom håret sitt. «Jeg kan ikke forlate jobben akkurat nå. Det kunne ødelegge alt jeg har jobbet for.»

«Jeg vet det. Karrieren din har alltid vært viktigere enn forholdet vårt, og derfor mener jeg at vi må slå opp.»

«Jeg forstår. Jeg har ikke stilt opp for deg, og nå må du vurdere om du vil fortsette forholdet vårt. Men i stedet for å slå opp, kan vi vel ta en pause og tenke over hva vi egentlig ønsker?»

Jessie senket hodet med tårer i øynene. Hun hadde trodd de skulle være sammen for alltid, men etter kvelden med Ryan var hun ikke lenger sikker. Hun kikket opp på ham. «Ja.»

«Kjæreste.» Hugh trakk henne inntil seg. «Ta den tiden du trenger. Men jeg heier på oss.»

Jessie skulle ønske hun kunne si det samme, men det hun hadde følt for Ryan i kveld, viste at hun ikke var så interessert i Hugh som hun hadde trodd. Hun hadde også innsett at hennes egen lykke kom først, ikke hva foreldrene eller Falling Brooks innbyggere forventet av henne.

«Kan vi holde bruddet for oss selv?» spurte Hugh. «Jeg vil ikke offentliggjøre det eller fortelle foreldrene dine det, i tilfelle …» Stemmen svant hen.

Jessie forsto. Hugh hadde alltid brydd seg om hva folk mente om ham, hvordan de betraktet ham. Og han trodde sikkert de kunne bli sammen igjen. «Selvsagt. Det forblir mellom oss.»

De gikk inn til festen igjen og lot som de var et lykkelig par. Men innerst inne visste Jessie at det var over mellom dem, for ikke bare hadde hun innsett at hun ikke kunne gjøre som foreldrene forventet, men hun måtte gjøre det som var rett for henne.

Tre måneder senere

«Det er hyggelig å treffe deg igjen» sa Jessie da Ryan kom inn på den berømte restauranten på nedre Manhattan. Han hadde kneppet opp dressjakken og satt seg overfor henne. Kort tid etter hadde de bestilt og fått måltidene sine, men de hadde lite annet å snakke om enn været.

Ryan hadde ikke møtt Jessie siden gjensynsfesten på skolen, og hadde blitt overrasket da hun, ut av det blå, inviterte ham på lunsj. Med den travle karrieren hadde Ryan trodd at hun knapt tenkte på mat.

Ryan nippet til klubbsodaen sin. «Jeg ble gledelig overrasket over invitasjonen.»

Jessie sukket. «Det burde du ikke være. Vi pleide å ha et så nært forhold.»

«Det er lenge siden, Jessie.»

«Og det vil jeg gjerne rette på», sa hun.

Ryan kikket inn i de oppriktige øynene og trodde henne faktisk.

Hadde han ikke sagt seg ferdig med forelskelsen i denne kvinnen?

«Jeg lytter …» svarte han forsiktig. Kanskje var hun bare ensom. Kanskje Jessie bare trengte noen hun kjente?

«Så du avisartikkelen om at det er femten år siden Black Crescent-skandalen?»

Han hadde rett. Jessie trengte en skulder å gråte på. Tidligere ville han gjerne ha lyttet, men det var annerledes nå. Han var ingen ung, naiv tenåring lenger. Han var ferdig med å ønske og håpe at Jessie skulle se ham annerledes. Han var en voksen mann, og det var massevis av kvinner han kunne ringe som ville være med ham. «Ja. Samme gamle leksa, Jessie. Hvorfor bli opprørt?»

«Det er kanskje gammelt nytt for deg, men ikke for familien min», svarte Jessie litt surt. «Faren min har aldri kommet over at Black Crescents hedgefond gikk under. Da Vernon Lowell forsvant, mistet faren min jobben, vennene og medlemskapet i golfklubben. Han mistet nesten huset også, men mamma klarte på et vis å beholde det.»

Ryan hørte den sårede tonen. Han hadde også lurt på hvordan Acosta-familien klarte å beholde det store huset når så mange andre Falling Brook-familier hadde gått konkurs. Han tvilte på at Mrs. Acosta hadde tjent nok på resepsjonistjobben hos OʼMalley Luxury Motors, Hughs fars selskap. «Jeg er glad foreldrene dine klarte å beholde huset. Ellers ville ikke du og jeg ha forblitt venner.»

Jessie snurpet munnen. «Men det ble aldri det samme, vel? Jeg vet at jeg distanserte meg fra vennskapet vårt.»

Ryan var sjokkert over at Jessie innrømte det. «Hvorfor gjorde du det?»

Jessie var taus lenge og nippet til vannglasset. «Da jeg oppdaget at Jack OʼMalley betalte skolepengene for meg og Pete på Falling Brook videregående, følte jeg at jeg måtte være lojal mot dem. Hvordan kunne jeg glemme hva han hadde gjort? På grunn av ham kunne vi bli på privatskolen selv om mange klassekamerater måtte begynne på offentlig skole.»

«Jeg kan forstå at du ville vise din takknemlighet, men det stoppet ikke der, Jessie, og vi vet begge hvorfor.»

Hun hevet et øyenbryn. «Hvorfor liker du ikke Hugh?»

«Hugh? Jeg vil ikke snakke om ham.» Ryans lepper strammet seg. «Vi snakket om Black Crescent og hvordan det ikke bare påvirket familien din, men også vennskapet vårt.»

Jessie tok hintet og sluttet å snakke om rivalen hans. «Artikkelen åpnet alle de gamle sårene igjen. Mamma sier at pappa var ute av seg etter å ha lest den, og han nektet å komme ut av kontoret resten av dagen. Og så holdt Joshua Lowell den pressekonferansen, hvor han kunngjorde at han ga seg som administrerende direktør for å leve lykkelig resten av livet. Hvordan våger han! Han burde ikke få et lykkelig liv etter det familien hans gjorde mot resten av oss.»

«Det var leit å høre om faren din», sa Ryan. «Virkelig. Og jeg forstår at du hater Black Crescent. Men hva om noen tok over, brakte inn nye ideer og gjorde selskapet bedre og mer gjennomsiktig?»

Jessie stirret forvirret på ham. «Hvorfor spør du om det?»

Ryan tok en munnfull av salaten sin og tygde lenge. Han så ikke frem til denne samtalen. Han hadde visst denne dagen ville komme, men den hadde kommet raskere enn han likte.

Jessies øyne ble store. «Vel?»

«Jeg har vært på intervju for jobben som administrerende direktør i Black Crescent. Da Joshua Lowell kunngjorde at han ga seg for å fokusere på kunstnerkarrieren, at han hadde forlovet seg og nå var på leting etter arvtakeren sin, meldte jeg min interesse.»

«Hæ?» Stemmen hennes hevet seg, og flere gjester stirret på dem.

«Kan du dempe deg?» sa Ryan.

«Nei», freste hun. «Du gjør ditt livs verste feilgrep! Hvordan kan du engang vurdere å jobbe for familien som knuste min? Jeg trodde vi var venner.»

«Vi er det.»

«Så hvordan kan du gjøre dette?»

Ryan grep etter Jessies hånd, men hun trakk seg unna. Han visste at denne kunngjøringen ville være et sjokk for henne, men stillingen hadde vært muligheten hans til å kvitte seg med alle følelser for henne. Han visste at hvis han begynte å jobbe for Black Crescent, som Jessie hatet, ville hun holde seg unna.

Det vakre ansiktet hennes var knallrødt. «Hvorfor må det være deg?»

«Med min utdannelse og bakgrunn passer jeg perfekt til denne rollen. Hvem ville være flinkere til å reparere Black Crescents ødelagte omdømme?»

«Ikke du. Da jeg snakket med Hugh, mente han …»

Ryan avbrøt henne. «Vent litt. Hugh har ikke vært i Falling Brook på mange år. Hvordan vet han om selskapet?»

«Han ringte meg da Jack fortalte ham om pressekonferansen.»

Da Ryan himlet med øynene, pekte hun på ham. «Der er det.»

«Hva da?»

«Fiendtligheten du alltid viser når jeg snakker om Hugh. Hvorfor misliker du ham så voldsomt?»

«Jeg bryr meg overhodet ikke om Hugh», svarte Ryan. «Men du stoler altfor mye på denne fyren som har vært borte så lenge. Hvor godt kjenner du ham egentlig? Når tilbrakte dere sist tid sammen?»

Presset han Jessie til å innrømme at forholdet med Hugh ikke fungerte fordi han ikke var kommet over henne? Han hadde tvunget seg til å glemme nestenkysset deres på gjensynsfesten, men når han nå satt overfor Jessie, husket han hvor sterk tiltrekningen mellom dem fortsatt var.

*

Jessie stirret vantro på Ryan. Den Ryan hun husket, var alltid stille, sjenert og stødig, men mannen som satt foran henne, var alt annet enn det. Han var selvsikker og stilig.

Da han kom inn på restauranten, hadde Jessie nesten begynt å sikle henrykt. Han var bare skjønn i den grå dressen. Og hun som hadde trodd at de opphissede følelsene hennes, da de danset sammen på gjensynfesten, bare var noe flyktig.

Følelsene hadde gnistret på dansegulvet, og hvis ikke Hugh hadde dukket opp, var Jessie sikker på at Ryan hadde kysset henne. Og hun ville ha likt det. Det var det mest forbløffende. Det uventede begjæret hun følte for den gamle vennen.

Så hun hadde lagt lokk på begjæret og jobbet lange dager for å kvitte seg med alle følelsene. Hun hadde forsøkt å overbevise seg om at hun bare hadde innbilt seg det, men flammen brant like sterkt nå som den kvelden.

«Skal du svare meg?» Ryan brøt inn i tankene hennes. Hun så kjeven stramme seg da blikket hans smalnet. «Eller husker du ikke sist du så den praktfulle Hugh OʼMalley? Var det på gjensynsfesten? I så fall var det flere måneder siden.»

«Forholdet mitt til Hugh angår ikke deg.»

«Jo, det gjør det når du velger å overbringe rådet hans til meg. Og jeg kaller en spade for en spade. Du har vært sammen med fyren i årevis, men knapt tilbrakt tid med ham. Allikevel virker det som alle tror at dere skal gifte dere. Jeg påpeker bare at du kanskje ikke kjenner ham godt nok til å ta en så stor avgjørelse.»

Hun visste det. Det var derfor hun hadde sagt ja til en pause fra Hugh. Under mesteparten av forholdet hadde de utvekslet tekstmeldinger, eller snakket på FaceTime og Skype så ofte de kunne. Mens Hugh studerte på Harvard og Wharton, hadde de klart å fremstå som et par, men da Hugh takket ja til en jobb i London rett etter Wharton, hadde Jessie blitt sjokkert.

Hun hadde trodd at Hugh ville ønske å være nærmere. Han hadde insistert på at forholdet deres var sterkt nok til å håndtere avstanden og tiden fra hverandre. Men i stedet hadde Jessie begynt å føle seg rastløs, som om livet hun hadde skapt, ikke lenger var nok. Så hun hadde presset seg enda mer på jobben, uten at det hadde tilfredsstilt henne slik hun trodde. Hun trengte mer.

«Jeg vedgår at ekteskap er et stort skritt», svarte Jessie til slutt. «Og vi er ikke der ennå.» Hun ante ikke hvor forholdet til Hugh var akkurat nå. «Men Hugh er en flott fyr, og OʼMalley-familien er gode mennesker.»

«Skal du gifte deg med ham for familiens skyld? Fordi du tror du må?»

«Selvsagt ikke», snøftet hun. At det av og til føltes sånn kunne hun ikke fortelle Ryan. «Du misforstår med vilje.»

«Gjør jeg? Vet du egentlig hva du ønsker?»

Jessies blikk smalnet. «Selvsagt. Ekteskap haster ikke. Hugh og jeg fokuserer på karrierene nå. Det har vært tøft for meg som medarbeider i advokatfirmaet. Jeg må bevise hva jeg kan. Det er det samme for Hugh. Vi har begge store drømmer.»

«Og derfor bor dere på forskjellige kontinenter. Høres romantisk ut.»

«Ikke døm meg, Ryan, når du ikke selv er i et forhold.»

«Det vet du ikke», svarte han.

Jessie stirret inn i de mørkebrune øynene. Forsøkte han å komme henne under huden? For i så fall fungerte det. Hun ble urolig ved tanken på Ryan med en annen. «Er du sammen med noen?»

Det gikk flere sekunder før han svarte. «Ikke akkurat nå. Men det betyr ikke at jeg ikke har vært sammen med noen. Jeg har hatt kjærester.»

Kjærester. Flertall. «Flott.»

Hadde hun trodd at Ryan satt hjemme alene og ventet på at hun skulle oppdage ham? Da hadde hun tatt feil. Han var kjekk, og det var tydeligvis ikke vanskelig for ham å finne selskap.

«Hvorfor skulle du bry deg, Jessie? Vi er jo bare venner.»

Jessie smilte søtt selv om hun følte det motsatte. Hun hadde ikke tenkt på Ryan som en venn siden gjensynsfesten. «Stemmer. Jeg vil at du skal være lykkelig.»

«Bra, så godta at jeg vet hva som er best for meg», fastslo Ryan. «Og muligheten til å lede Black Crescent og reparere omdømmet deres, er det jeg ønsker.»

Jessie rynket pannen. «Er vi tilbake der?»

«Vi forlot aldri temaet.»

Blikket hans var uforsonlig. Hun trakk pusten dypt. «Du får gjøre hva du vil, men jeg kan ikke støtte deg, Ryan. Det strider mot alt jeg tror på.»

«Jeg forstår. Bare ikke krangle med meg.»

Hun lo. «Nå ber du om for mye. Å krangle med deg er et av mine yndlingstidsfordriv.» Da de var yngre, prøvde hun ofte å terge ham.

«Hva om vi slutter å krangle og morer oss i stedet?»

Jessie var overrasket over at Ryan fortsatt ville ha et forhold til henne. Siden gjensynsfesten hadde han holdt avstand. Hun mistenkte at den potensielle jobben på Black Crescent var enda en mulighet for ham til å distansere seg fra henne. Men før gjensynsfesten hadde hun ikke forstått hvor mye hun hadde savnet ham de siste årene.

«Tenker du på noe spesielt?» spurte hun.

Han smilte. «Faktisk gjør jeg det. Husker du kameraten min, Adam?» Hun nikket. «Vel, ettersom nasjonaldagen fjerde juli nærmer seg, har han invitert en gjeng med venner til Hamptons i helgen. Vil du bli med?»

«Kanskje det. Tror du det er greit at du tar med en ekstra? Jeg har ikke vært på stranden i hele sommer. Byen er så varm på denne årstiden.» Romkameraten og bestevenninnen, Becca Edwards, hadde forsøkt å få Jessie med seg til stranden, men hun jobbet vanligvis til langt på kveld.

«Ypperlig. Hvis du kan slutte tidlig, plukker jeg deg opp fredag ettermiddag. Fungerer det?»

«Absolutt.» Selv om hun visste at det var farlig å bli med Ryan til stranden i helgen, tenkte hun at hun da kanskje kunne få forholdet deres tilbake i boksen hvor det hørte hjemme. Endelig kunne hun få ansiktet hans ut av drømmene sine, der han dukket opp, både dag og natt.

Hun skulle gjøre det.

Hun måtte det.

Selv om hun var rastløs og misfornøyd med livet, skulle hun ikke ødelegge forholdet til en god venn på grunn av en tiltrekning som ville forsvinne. Og hvis Ryan vurderte en jobb i Black Crescent, ville det være det stikk motsatte av hva foreldrene ønsket. Hun måtte holde kursen sin.

*

Tall danset på skjermen foran Ryans øyne senere den ettermiddagen. Han hadde stirret på dem i en time uten å klare å produsere rapporten han måtte fullføre innen dagens slutt. Han lente seg tilbake og stirret ut av vinduet, fra kontoret sitt i førtifjerde etasje.

Etter lunsjen med Jessie hadde han vært ukonsentrert. Først hadde han trodd at det skyldtes at han hadde fortalt om jobbmuligheten på Black Crescent, men det var ikke det.

Det var Jessie. Han hadde trodd at det allerede anstrengte forholdet deres ville være over når han fortalte om Black Crescent. Med i stedet var det en ny spenning mellom dem. Da han så inn i de vakre brune øynene, hadde han glemt at hun var nabojenta han hadde kjent i nesten tjue år.

I stedet så han en voksen kvinne med tykt, svart hår og brede og fyldige lepper. Og da de mørke øynene festet seg på ham, ville Ryan bare omfavne henne og glemme alt og alle. Men han hadde ikke gjort det. Dette var Jessie. Kompisen hans.

Eller var hun det?

Ryan hadde studert henne under lunsjen, for å se om Jessie følte det samme, og hvis han ikke tok feil, gjorde hun det. Noe gnistret definitivt mellom dem. Ryan hadde trodd at tiltrekningen ville forsvinne når han fortalte om jobben på Black Crescent, men gnisten var fortsatt der.

Uheldigvis hadde tiltrekningen blitt som en infeksjon, og han måtte ikke glemme at Jessie hadde oversett ham i årevis og valgt Hugh og familien hans i stedet.

Han klemte øynene igjen og forsøkte å fortrenge ansiktet hennes fra hodet og hjertet sitt.

Han hadde ikke løyet da han fortalte at han hadde hatt kjærester. Selv om det ikke var mange, hadde han hatt elskerinner. Men ingen kunne sammenlignes med Jessie. Den siste kjæresten hadde sagt at hvis han ikke ble ferdig med følelsene for Jessie, kunne han aldri gå videre med en annen.

Var det derfor invitasjonen til Adams Hamptons-hus hadde ramlet ut av ham? Testet han seg selv? Jessie? For å se om forholdet til Hugh var så solid som hun fremstilte det? For å se om det de hadde følt for hverandre på dansegulvet, var ekte eller innbilt?

Og hvis han testet, hva ville resultatet av helgen bli?

Ryan antok at han måtte vente og se.

Så hvorfor er jeg så opprømt ved tanken på å finne det ut?

